
e Armele de distrugere în masă (ADM) continuă şi vor continua şi în viitor să prezinte 
un mare pericol pentru toate ţările şi pentru toate armatele din lume, rămânând 
amenințarea numărul unu, cea mai gravă, cu efecte incalculabile. Mai mult, unele 
componente ale ADM pot fi procurate şi folosite de teroriști. De aceea, apărarea NBC 
devine unul dintre cele mai importante obiective ale pregătirii forțelor pentru a 
acționa în teatrele de operaţii şi în afara acestora. 

e Țările care au o experienţă consistentă în apărarea NBC sunt destul de puţine. Printre 
ele se situează şi România. Începând cu anul 2002, în procesul restructurării forțelor, 
s-a acordat o atenție sporită menţinerii unei capacități rezonabile de pregătire a 
militarilor şi populaţiei în vederea contracarării acestei ameninţări continue şi 
deosebit de grave. 

e Şcoala de Aplicaţie pentru Apărare NBC este o instituţie calificată, la standarde 
NATO, foarte performantă şi deosebit de eficienţă atât în perfecționarea pregătirii 
specialiştilor, căt şi a forțelor care acţionează în teatre sau pe teritoriul naţional. Este 
însă nevoie de o redimensionare şi o reactualizare pe măsură a concepției de 
pregătire a forțelor şi de consiliere, pe linie NBC, a comandanților tuturor 
eşaloanelor. 


PROTECŢIA NBC ÎN TIMPUL CONFLICTELOR 
MILITARE ŞI ÎN OPERAŢIILE MULTINAȚIONALE 
POST-CONFLICT 


Sensibile îngrijorări 


Riscurile şi amenințările de natură NBC rămân, în continuare, foarte mari. Ele sporesc în 
proporție directă cu extinderea, proliferarea, diversificarea, perfecționarea şi specializarea 
acestor tipuri de arme. Mai mult, nanotelnologia, chimia celulară şi genetica deschid 
numeroase posibilități de realizare a mii şi mii de variante de încărcături şi de vectori ADM. 
Trecerea treptată, în viitor, de la societatea de tip industrial şi postindustrial la societatea de 
tip informaţional nu rezolvă problema ADM, ci, dimpotrivă, o accentuează şi mai mult prin 
marja mai largă de efecte conexe din perimetrul globalizării informației, economiei, 
tehnologiei, care sporesc vulnerabilităţile, pericolele, amenințările şi riscurile adiacente.NBC 
reprezintă, deci, o foarte mare provocare în plan strategic. De aceea, nici o ţară din lume şi 
nici o armată nu-şi pot permite să neglijeze sau să lase pe plan secund cea mai complexă, mai 
gravă şi mai teribilă amenințare. Procedeele de atac nuclear, chimic, biologic, genetic, 
radiologic se diversifică şi ele tot mai mult, o dată cu proliferarea terorismului şi a altor tipuri 
de acțiuni şi de reacții asimetrice. Armele binare au pătruns în primul rând în acest domeniu, 
creând un pericol extrem de grav, întrucât nu pot fi uşor depistate, controlate şi dezamorsate. 
Aşa cum explozia nucleară clasică se produce atunci când se realizează masa critică, şi arma 
binară intră în funcţiune atunci şi numai atunci când componentele ei sunt alăturate, puse în 
rezonanță, relaționate prin mijloace de comunicaţii sau prin alte sisteme şi ele foarte greu de 
identificat şi de dezamorsat. Din faptul că astfel de arme nu au fost întrebuințate pe scară largă 
în teatre sau în afara acestora, nu rezultă că ele nu vor fi folosite. De vreme ce există, noi 


trebuie să ne pregătim pentru a ne proteja împotriva efectelor lor şi pentru a riposta. Dincoace 
de aceste arme, există însă o „armă chimico-biologică" permanentă care contaminează 
mediul, ecosistemele, viaţa. În orice moment pot fi explodate, de către grupări teroriste, 
depozite de substanţe periculoase care se află în teatre sau în afara acestor, pot fi contaminate 
sursele de apă, ambientul, culturile, localitățile, bazele militare, taberele, incintele etc. O 
analiză atentă a tuturor pericolelor reale şi potenţiale va situa, fără nici o îndoială, pe primul 
loc pericolul chimic, biologic, radiologic şi, bineînţeles, nuclear. (Colonel dr. Nicolae 
Popescu). 


La ora actuală, riscul cel mai mare îl reprezintă vecinătatea complexelor chimice, a 
depozitelor de agenți toxici de luptă şi a laboratoarelor în care concepe şi se experimentează 
arma genetică. Deşi este interzisă cartiruirea trupelor la mai puţin de 10 km de astfel de 
obiective, în timpul acțiunilor post-conflict din Irak nu s-au respectat totdeauna aceste norme. 
Abia după atentatul cu maşini-capcană camicadze în care 19 militari italieni şi-au pierdut 
viaţa, s-a luat măsura ca punctul de comandă al respectivei brigăzi să fie amplasat la mai bine 
de 20 km. Interesant este că la cele trei recunoaşteri care s-au făcut în zonă nu a participat nici 
un ofițer specialist NBC. Există încă vulnerabilităţi, atât în dispozitivele din teatre, cât şi în 
cadrul Alianţei Nord-Atlantice. De aceea, s-au luat măsuri ca, în compunerea Forţei de 
Răspuns NATO să se constituie şi o puternică entitate NBC la care participă şi România cu o 
subunitate. (Maior Viorel Stamin). 


Riscul NBC în Golf nu a fost şi nu este de neglijat. Chiar dacă nu s-au descoperit încă armele 
chimice ale lui Saddam Hussein, pericolul folosirii unor agenţi toxici de luptă de către 
gherilele irakiene se menţine. Uneori însă acest aspect poate fi pur şi simplu „jucat" ca scut 
chiar împotriva unor atacuri tip gherilă sau teroriste. Spre exemplu, în Irak, una dintre 
unitățile americane a fost cartiruită între două rafinării şi o fabrică de ciment. Trupele au fost 
astfel mascate şi chiar protejate de aceste obiective pe care irakienii nu aveau interesul să le 
distrugă. Este adevărat, nu s-au descoperit niveluri periculoase de contaminare, dar oricând se 
putea (şi se poate) produce o catastrofă. (Plutonier Gabriel Butoiu). 


Atât în primul război din Golf din ianuarie 1991, cât şi în campania aeriană împotriva 
Iugoslaviei din 1999, au fost folosite proiectile de uraniu sărăcit, care, se ştie, pot ridica 
nivelul de contaminare radioactivă cu efecte pe termen lung asupra mediului şi sănătății 
oamenilor. Presa a scris şi a speculat mult pe această temă. Dar efectul există. La acesta se 
adaugă permanenta amenințare a existenței unor depozite de agenţi toxici de luptă şi a unor 
agenți biologici de tip antrax, toxină butulinică, sau VX, sarin etc. Acum, o parte din aceşti 
agenți cum ar fi, spre exemplu, sarinul pot fi folosiți în sistem binar. După 1991, în peste 30 
de state, s-au dezvoltat programe pentru tot felul de agenţi toxici de luptă şi biologici 
(superbacterii şi superagenți care provoacă febra roşie, ebola, bacteria ciumei etc.). Aceste 
lucruri există şi se constituie nu doar în pericole potențiale, ci chiar în amenințări teroriste, 
adică în pericole cu adresă precisă, vizând nu doar Statele Unite ale Americii şi membrii 
coaliției împotriva terorismului, ci întreaga comunitate umană. În urma unor importuri din 
diferite ţări, Irakul ajunsese la o cantate apreciabilă de antrax. Această cantitate este posibil să 
existe şi acum pe undeva şi, de aceea trebuie căutată. Oriunde ar exista, dacă există, ea 
prezintă un mare pericol. (Colonel (r) Mihail Grigorescu). 


Apărare, protecţie, responsabilitate, siguranță 


Arsenalul armelor de distrugere în masă este imens. Tratatele ABM au dus la un oarecare 
echilibru al armamentului nuclear strategic, iar Convenţia de interzicere a armelor chimice 


(1997) vizează ca, în următorii zece ani, să fie distruse capacitățile chimice. Este însă foarte 
puţin probabil să se şi poată realiza acest obiectiv extrem de optimist. Rusia deţine vreo 
40.000 de tone, iar SUA vreo 30.000. Agenţi toxici de luptă există şi prin alte părţi, în 
cantități destul de mari. Însăşi distrugerea lor este destul de riscantă şi creează probleme 
extrem de complexe. Cu alte cuvinte, omenirea a ajuns la un prag de înarmare cu agenți toxici 
de luptă, cu agenţi biologici, cu mijloace nucleare şi radiologice care pune mari probleme 
dezarmării şi controlului armamentelor nucleare, chimice şi biologice. De aceea, pericolul se 
dublează. Vor fi necesare câteva decenii pentru a se ieşi dintr-un astfel de adevărat blocaj 
strategic, desigur, cu condiţia ca lumea să dorească întradevăr o astfel de soluţie, iar 
deţinătorii unor mijloace din această gamă să o accepte sau să fie obligați să se supună raţiunii 
şi voinţei internaţionale. Se vor opune însă, cu siguranță, teroriştii. Ei vor căuta să facă din 
această prezență diseminată şi haotică a agenţilor chimici, biologici şi radiologici, o 
amenințare permanentă, o sabie a lui Damocles mereu ridicată deasupra armatelor şi 
populaţiei. lată de ce problema apărării şi protecției NBC are, la rândul ei, valoare strategică 
şi rămâne, pentru multă vreme, prioritară în pregătirea unei armate. (Colonel (r) Mihail 
Grigorescu). 


Nu s-au constat variații foarte mari în mediul din Irak. Dar nici nu se poate spune că n-a 
existat şi nu există pericolul contaminării. În zona în care au acţionat militarii români din 
subunitatea NBC, aerul era foarte încărcat de un praf permanent, provenit de la o fabrică de 
ciment, de fum şi de noxe degajate de două rafinării situate în apropierea Golfului. Acestea se 
află la 50-100 de metri de Golf şi prezintă, în orice moment, un mare pericol. De altfel, şi 
mediul ambiant este extrem de favorabil proliferării efectelor nocive asupra oamenilor şi 
tehnicii. Zona se caracterizează prin schimbări bruşte de temperatură, de la un aer uscat, greu 
de respirat, la umiditate excesivă. Oricând era posibil un atac chimic, fără să fie afectate 
obiectivele de acolo. Această situație complicată mărea şi mai mult vulnerabilitatea forțelor 
situate în zonă la un atac chimc. De aceea, securitatea militarilor, unităților şi populației din 
astfel de zone nu se poate realiza decât prin crearea unor condiții şi unor mijloace care să 
asigure controlul permanent şi supravegherea mediului. (Maistru militar Teofil Cernat). 


Apărarea şi protecţia NBC - o nouă dimensiune 


Apărarea NBC este o necesitate stringentă a prezentului şi viitorului. Ea rezultă nu doar din 
existența unui imens arsenal, din diversificarea şi accentuarea vulnerabilităților mediului şi 
societății la astfel de agenți toxici, radilogici şi biologici de luptă, ci şi din posibilitatea 
reţelelor, organizațiilor şi grupurilor teroriste de a folosi aceste arme. Atacul cu sarin efectuat 
de secta AUM la Tokio, amenințările teroriste cu folosirea antraxului şi a altor agenți, după 
tragedia de la 11 septembrie 2001 nu sunt doar simple acțiuni psihologice, ci realităţi crude, 
care trebuie să constituie semnale de alarmă în ceea ce priveşte modul de organizare şi de 
desfăşurare a pregătirii NBC a tuturor militarilor şi a populaţiei. Mai întâi, este vorba de o 
pregătire generală, pentru toată lumea, care se desfăşoară în timp şi trebuie condusă de 
oameni pricepuţi. Apoi este vorba de formarea şi perfecționarea unor specialişti şi a unor 
structuri capabile să îndeplinească cele două mari componente ale apărării NBC: cercetarea şi 
decontaminarea (iniţială şi operaţională). Cum bine se ştie, pregătirea specialiştilor, pentru 
prima funcție, se efectuează la Şcoala de Aplicaţie pentru Apărare NBC. Aceasta nu este 
suficientă, întrucât apărarea şi protecţia NBC nu revin numai specialiştilor, ci şi fiecărui 
luptător în parte. De aceea, în condițiile de azi, mai mult ca niciodată, devine obligatorie 
pregătirea unor ofiţeri şi subofiţeri din alte arme care vor lucra în S3 în domeniul NBC. Ei îl 
vor consilia pe comandant în probleme NBC, vor asigura pregătirea şi antrenarea 
corespunzătoare a militarilor şi vor rezolva toate situaţiile care ţin de acest domeniu. Şi 


Alianţa cere şi impune acest lucru. Mai mult, tocmai din cauza diversificării şi multiplicării 
amenințărilor din spațiul de luptă şi din afara acestuia, Alianţa cere specializări pe roluri. Unul 
dintre rolurile pe care le va avea Armata Română în cadrul NRF este şi acela de apărare şi 
protecție NBC. Cu alte cuvinte, alături de Cehia, România va fi una dintre țările cu structuri 
militare puternic specializate în domeniul NBC. Noi avem deja o experiență notabilă. De 
altfel, autospecialele şi mijloacele din dotarea noastră, ca şi rezultatele unor cercetări 
desfăşurate de-a lungul multor ani, s-au dovedit eficiente şi cred că, dacă se va rezolva şi 
problema continuității în pregătirea personalului, suntem pe drumul cel bun. (Colonel dr. 
Nicolae Popescu). 


Chiar dacă nu s-au găsit niveluri îngrijorătoare de radiații sau de contaminare în Irak, toată 
lumea din teatru a fost îngrijorată de un astfel de pericol. El a existat tot timpul şi va exista şi 
în continuare. 


Este, de altfel, şi unul dintre motivele pentru care s-a declanșat războiul. Se mai caută şi acum 
acele depozite de arme ascunse, între care, probabil, se află şi agenţi toxici de luptă. (Maior 
Viorel Stamin). 


Experienţa acumulată pe timpul acţiunii din Irak în ceea ce priveşte cercetarea şi 
decontaminarea se adaugă unei pregătiri temeinice şi îndelungate a unităţilor Armatei 
Române, şi îndeosebi a celor specializate, în domeniul apărării NBC. Specialiştii noştrii NBC 
au demonstrat o excepţională capacitate de adaptare rapidă la împrejurări şi un înalt 
profesionalism. Ei au îndeplinit toate misiunile încredințate şi au arătat că tehnica noastră este 
foarte bună. Cercetarea s-a efectuat în port şi în zonele de dislocare. Ea a fost bine făcută, cei 
interesaţi fiind informați în permanenţă asupra nivelul de radiații, stării mediului, factorilor 
nocivi, situaţiei ca atare şi a pericolelor de contaminare. De altfel, după încheierea misiunii, s- 
a efectuat cu succes decontaminarea finală. (Sergent major Mihai Cornăţeanu). 


Vulnerabilitățile la amenințările şi pericolele NBC au fost, sunt şi rămân în continuare foarte 
mari. Nimeni nu-şi poate permite să nu le ia în considerație sau să le bagatelizeze. 
Dezvoltarea fără precedent a industriei nucleare şi chimice, apariţia şi dezvoltarea 
armamentului binar, a armei genetice şi a altor mijloace care pot fi oricând transformate cu 
uşurinţă în arme letale sau non letale (dar arme), precum şi posibilitatea folosirii acestora de 
către rețelele, organizațiile şi grupurile teroriste sporesc şi mai mult acest tip de ameninţări. 
Ele nu sunt limitate sau regionale, ci globale. Încă de la descoperirea şi întrebuințarea 
substanțelor toxice de luptă şi a armei nucleare, aceste mijloace au devenit o ameninţare 
generalăi, globalizând războiul. Chiar dacă raţiunea va triumfa şi astfel de arme, absolut 
dezonorante pentru oricine ar apela la ele, nu vor fi niciodată utilizate în spaţiul de luptă sau 
în afara acestuia, totdeauna paza bună trece primejdia rea. De aceea, apărarea NBC rămâne, 
cel puţin pentru viitorul apropiat, o prioritate. 


